b'\n_START_ARTICLE_\nBodil Lunden\n_START_SECTION_\nBibliotekar\n_START_PARAGRAPH_\nLunden er utdannet ved dav\xc3\xa6rende Statens bibliotekh\xc3\xb8gskole, og var barnebibliotekar ved Grimstad bibliotek fra 1964._NEWLINE_I 1984 fikk Lunden stipend fra Utenriksdepartementet til en m\xc3\xa5neds studier av barns forhold til b\xc3\xb8ker og bibliotek i Ungarn og Tsjekkoslovakia.\n_START_SECTION_\nDukketeater\n_START_PARAGRAPH_\nMed utgangspunkt i sin interesse for dukketeater grunnla hun i 1975 Grimstad Dukketeater sammen med Astrid Austen\xc3\xa5. Lunden og Austen\xc3\xa5 drev Grimstad Dukketeater frem til 2000, og ble hedret for dette kulturarbeidet av interesseorganisasjonen UNIMA Norge, som utnevnte dem til \xc3\xa6resmedlemmer. UNIMA Norge ga f\xc3\xb8lgende begrunnelse for utnevnelsen:_NEWLINE_\xc2\xabGrimstad dukketeater ble skapt etter modell av Mykle, der h\xc3\xa5nddukker var det sentrale virkemidlet i forestillingene. Astrid og Bodil dramatiserte helst folkeeventyr, men ogs\xc3\xa5 historier fra kjente barneb\xc3\xb8ker. I 1995 produserte Grimstad dukketeater forestillingen \xc2\xabNorge i krig. Barna og hverdagen\xc2\xbb. Den ble spilt p\xc3\xa5 skolene i hjemfylket Aust-Agder. I 1995 fikk Grimstad Dukketeater Grimstad Kommunes kulturpris.\xc2\xbb _NEWLINE_Avisen Agder Flekkefjords Tidende omtalte i 1979 en fremf\xc3\xb8ring av stykket Karius og Baktus som Grimstad Dukketeater hadde holdt p\xc3\xa5 biblioteket i Flekkefjord, i en artikkel som bar overskriften Barna var elleville:_NEWLINE_\xc2\xabVi kan godt forst\xc3\xa5 at Grimstad Dukketeater, som best\xc3\xa5r av Bodil Lunden og Astrid Austen\xc3\xa5, har h\xc3\xb8stet stor applaus for dette var virkelig en suksess. Det er f\xc3\xb8rste gang man har v\xc3\xa6rt s\xc3\xa5 langt borte fra Grimstad med forestillingen. De to dukkene var virkelig naturtro, der de arbeidet i "tanngarden", som ogs\xc3\xa5 var rammen rundt det hele. De fikk ungene med seg, til sine tider var det musestille under forestillingen, mens andre ganger kunne man h\xc3\xb8re kommentarer fra barna, ikke minst da tannlegen kom med det store boret._NEWLINE_Det hadde bare v\xc3\xa6rt \xc3\xa5 h\xc3\xa5pe at Grimstad Dukketeater kan komme til Flekkefjord flere ganger \xe2\x80\x93 de er hjertelig velkommen.\xc2\xbb_NEWLINE_Bodil Lunden fikk i 1984 stipend til en m\xc3\xa5neds studier av dukketeaterfaget i Ungarn og Tsjekkoslovakia.\n_START_SECTION_\nSkuespiller\n_START_PARAGRAPH_\nSom pensjonist fortsatte hun \xc3\xa5 v\xc3\xa6re aktiv p\xc3\xa5 lokale scener, og medvirket blant annet i jubileumsrevyen som Grimstad Teaterverksted satte opp i 2016. Lokalavisen Grimstad Adressetidende skrev f\xc3\xb8lgende om Lunden i sin anmeldelse av forestillingen:_NEWLINE_\xc2\xabEtter introen entret kveldens kanskje dyktigste skuespiller scenen, Bodil Lunden som er 82 \xc3\xa5r._NEWLINE_\xe2\x80\x93 Jeg har beholdt hum\xc3\xb8ret, selv om det er d\xc3\xa5rlig, sa hun til stor latter fra salen, da hun spilt en eldre kvinne. I l\xc3\xb8pet av kvelden fikk vi se henne i flere morsomme karakterer, men hun imponerte kanskje aller mest da hun tok p\xc3\xa5 seg den alvorlige rollen og fremf\xc3\xb8rte Immigrant-vise, som er skrevet av Per Stifoss-Hansen. Dette var nummeret som ber\xc3\xb8rte mest.\xc2\xbb'